SL Uradni list Evropske unije C 231/55

Mnenje Odbora regij o sporočilu Komisije Svetu in Evropskemu parlamentu o nadzorovanem vstopu oseb v EU, ki potrebujejo mednarodno zaščito, ter krepitvi zmogljivosti zaščite v izvornih regijah: izboljšanje dostopa do trajnih rešitev

(2005/C 231/07)

ODBOR REGIJ je,

ob upoštevanju sporočila Komisije Svetu in Evropskemu parlamentu o nadzorovanem vstopu oseb v EU, ki potrebujejo mednarodno zaščito, ter krepitvi zmogljivosti zaščite v izvornih regijah: izboljšanje dostopa do trajnih rešitev COM (2004) 410 final;

ob upoštevanju sklepa Evropske komisije z dne 25. avgusta 2004, da v skladu s členom 265(1) Pogodbe o ustanovitvi Evropske skupnosti Odbor regij zaprosi za mnenje o tej temi;

ob upoštevanju sklepa svojega predsednika z dne 5. aprila 2004, da komisijo za zunanje odnose zadolži za oblikovanje mnenja o tej temi;

ob upoštevanju Pogodbe o ustanovitvi Evropske skupnosti in zlasti člena 63(2)(b) Pogodbe;

ob upoštevanju Pogodbe o Ustavi za Evropo, zlasti členov II-61, II-78, II-79 in III-266, III-267 in III-268;

ob upoštevanju Ženevske konvencije o statusu beguncev z dne 28. julija 1951, ki jo dopolnjuje Newyorški protokol z dne 31. januarja 1967;

ob upoštevanju sklepov predsedstva o haaškem programu: krepitev svobode, varnosti in pravice v Evropski uniji, in zlasti posebnih smernic na področju azila, migracij in obmejne politike (točka 1.2) ter zunanje razsežnosti azila in migracij (točka 1.6);

ob upoštevanju svojega mnenja o sporočilu Komisije Svetu, Evropskemu parlamentu, Evropskemu ekonomsko-socialnemu odboru in Odboru regij o priseljevanju, integraciji in zaposlovanju (COM(2003) 336 final, CdR 223/2003 fin (1));

ob upoštevanju svojih mnenj, ki posebej obravnavajo begunsko politiko (CdR 90/2001 fin (2); CdR 214/2001 fin (3); CdR 93/2002 fin (4); CdR 249/2003 (5));

ob upoštevanju svojega osnutka mnenja (CdR 338/2004 rev. 1), ki ga je komisija za zunanje odnose sprejela 7. februarja 2005 (poročevalec: g. Sértő-Radics, župan občine Uszka (HU/ELDR));

1) ker, bi morali za dosego trajnih rešitev izboljšati razdelitev odgovornosti na države članice glede nadzorovanega vstopa oseb v EU, ki potrebujejo mednarodno zaščito, ter okrepiti zmogljivosti zaščite v izvornih državah z oblikovanjem in izvajanjem skupne begunske politike v vseh državah članicah;

2) ker je za uresničitev tega cilja treba zadevnim državam članicam in regijam — vključno z državami izvornih ali tranzitnih regij — zagotoviti potrebna finančna sredstva, ob posebnem upoštevanju širitve EU in potreb novih držav članic;

mnenje sprejel na 59. plenarnem zasedanju 13. in 14. aprila 2005 (seja z dne 14. aprila).

1. Stališča Odbora regij

Odbor regij

1.1 odobrava predlog Evropske komisije o nadzorovanem vstopu oseb v EU, ki potrebujejo mednarodno zaščito, ter krepitvi zmogljivosti zaščite v izvornih regijah: izboljšanje dostopa do trajnih rešitev, in podpira predvsem predlagane evropske regionalne programe za zaščito, ki naj bi izboljšali zmogljivosti zaščite držav v izvornih regijah (sosednje in tranzitne države);

1.2 opozarja na nujnost upoštevanja priporočil Visokega komisariata Združenih narodov za begunce glede preganjanja zaradi spola, kot enega od razlogov za priznanje statusa begunca;

1.3 ceni namen Evropske komisije, da tranzitne države vključi v svoj način obravnavanja oseb, ki potrebujejo mednarodno zaščito, vendar meni, da je treba večji poudarek pripisati tranzitnim državam, glede na vlogo regij ter jim zagotoviti ustrezno podporo;

1.4 poudarja, da so posledice sprejemanja oseb, ki potrebujejo mednarodno zaščito, bolj vidne na lokalni ravni v občinah, ki te skupine sprejemajo; zato je bistvenega pomena vključevanje lokalnih in regionalnih oblasti v postopke odločanja o sprejemanju in integraciji prosilcev za azil in beguncev;

1.5 še posebej poudarja dejstvo, da imajo lokalni in regionalni akterji ključno vlogo pri odgovornosti za sprejemanje oseb, ki potrebujejo mednarodno zaščito ter za ukrepe, ki spodbujajo njihovo integracijo; zato obžaluje, da predlog Evropske komisije ne predvideva dovolj obsežnega posvetovanja z lokalnimi in regionalnimi oblastmi pri načrtovanju izvajanja programa in sprejemanju odločitev o njegovem financiranju. Predlog ne zagotavlja lokalnim in regionalnim akterjem možnosti za sodelovanje pri razvoju dobre prakse v zvezi z ukrepi Skupnosti;

1.6 meni, da je v zvezi s tem pomembno zagotoviti večjo koherentnost in povezanost med cilji, instrumenti in postopki notranjih in zunanjih politik, zlasti pri vprašanjih čezmejne narave;

1.7 posveča pozornost dejstvu, da sodelovanje in skupni ukrepi zadevnih regionalnih in lokalnih oblasti, vključno z lokalnimi in regionalnimi oblastmi držav članic sprejemnic ter izvornimi in tranzitnimi državami, lahko odločilno prispevajo k podpori oseb, ki potrebujejo mednarodno zaščito;

1.8 meni, da so potrebne nadaljnje analize in raziskave programa EU za ponovno naselitev, glede na njegov socialni vpliv, zlasti na trg dela, v manj razvitih območjih, ki trpijo zaradi visoke stopnje nezaposlenosti v državah članicah in regijah, povezanih s tem;

1.9 priznava pomembnost politike EU za podporo prebivalstva, ki živi v manj razvitih revnejših državah in regijah, vendar na drugi strani poudarja pomembnost enakega obravnavanja vseh državljanov EU, z namenom da bodo državljani držav članic bolj podprli ukrepe v okviru programa EU za ponovno naselitev;

1.10 predlaga, da se Evropska komisija v sodelovanju z nevladnimi organizacijami in drugimi interesnimi skupinami poglobi v nadaljnje raziskave s tem povezanih pravnih vprašanj, na podlagi katerih je mogoče sprejeti objektivna in enotna merila, da bi določili, v katerih primerih je treba osebe, ki potrebujejo mednarodno zaščito, ponovno naseliti. Na ta način je treba zagotoviti spoštovanje človekovih pravic ter preprečiti diskriminacijo in zagotoviti potrebno pravno podporo državam in regijam sprejemnicam. V nadaljevanju meni, da je pomembno zagotoviti, da se begunce, ki so v okviru programov za ponovno naselitev prišli v države članice, vključi v trg dela, da bodo vsi državljani EU uživali enake pravice.

2. Priporočila Odbora regij

Odbor regij

2.1 podpira sporočilo Komisije kot dobro podlago za nadaljnja ocenjevanja, vendar zlasti v okviru programa EU za ponovno naselitev meni, da so potrebne nadaljnje analize in raziskave ter zato predlaga podaljšanje roka za oddajo predloga o programu EU za ponovno naselitev Svetu, da bo možno oblikovati bolj temeljito pripravljen dokument;

2.2 poziva, da je treba lokalne in regionalne oblasti bolj vključiti v oblikovanje in izvajanje priseljenske in azilne politike ter jim hkrati zagotoviti potrebno finančno podporo;

2.3 predlaga prevzem teh nalog glede na širitev področja financiranja v okviru regionalnega sodelovanja in nove sosedske politike, ki sta vključena v tretji glavni cilj strukturnih skladov za obdobje 2007-2013 in se zavzema za učinkovito medsebojno usklajevanje skupnih multilateralnih programov, ki se izvajajo v okviru tega cilja, in bilateralnih akcijskih načrtov, ki se bodo izvajali v okviru sosedske politike;

2.4 zaradi obsega migracije v Sredozemlju se predlaga, da se v prihodnjih pozivih v okviru programov za uravnavanje migracijskih tokov, kot je program AENEAS, še naprej daje prednost projektom, ki so osredotočeni na delovanje v tem območju;

2.5 zahteva izvajanje programa EU za ponovno naselitev, ki zagotavlja enako obravnavanje beguncev, ki jih je treba ponovno naseliti v državah članicah, ter vseh državljanov EU;

2.6 podpira izvajanje sklepov predsedstva o haaškem programu in meni, da bi bilo primerno povabiti lokalne in regionalne oblasti k predlaganemu medkulturnemu dialogu med vsemi člani družbe znotraj skupnih forumov in dejavnosti za izboljšanje medsebojnega razumevanja vseh političnih področij, povezanih z integracijo.

V Bruslju, 14. aprila 2005 Predsednik Odbora regij Peter STRAUB

(1) UL C 109, z dne 30.4.2004, str.46-49.

(2) UL C 19, z dne 22.1.2002, str.20-22.

(3) UL C 107, z dne 3.5.2002, str.85-88.

(4) UL C 278, z dne 14.11.2002, str.44-48.

(5) UL C 23, z dne 27.1.2004, str.30-32.